Kamper i området hvor norsk gissel holdes fanget i Filippinene
Kampene finner sted i området hvor man mener nordmannen Kjartan Sekkingstad (56) holdes som fanget – i Sulu-provinsen sør i Filippinene . Bakgrunnen for aksjonen mot Abu Sayyaf-terroristene er at myndighetene mener det er planlagt flere terrorangrep på nyttårsaften, ifølge nyhetsbyrået AP. Åtte terrorister skal være drept.– Det kjempes ved en landsby i nærheten av Patikul på øya Jolo i Sulu-provinsen. Minst en soldat er drept, sier talsmann for det filippinske militæret, major Filemon Tan. Kampene mellom soldatene og terroristene pågikk frem til det ble mørkt, ifølge majoren. – En forfølgelsesaksjon pågår fortsatt selv om skuddvekslingen ble avsluttet ved skumring, sier Tan, ifølge den filippinske avisen The Philippine Star. Tan sier vider at aksjonen er et ledd av en større kampanje, hvor målet er å fjerne Abu Sayyaf-terroristene fra Sulu-provinsen. I en politirapport, som skal vise til etterretningsopplysninger, står det at terroristene planla flere bombeangrep i sentrum av Jolo by på øya Jolo på nyttårsaften, skriver AP. Patikul, hvor det skal ha vært kamper mellom soldater og terrorister, ligger nord på Jolo. Øya Jolo ligger i Sulu-provinsen, som består en øygruppe med totalt areal på 3861 kvadratkilometer, nesten like stort som Østfold fylke. Det er her et sted man mener Kjartan Sekkingstad holdes som fanget. 56-åringen fra Sotra ble bortført for over tre måneder siden. Les også: Filippinsk marine fortsetter letingen etter norsk gissel – uten stoppTirsdag 22. september ble Sekkingstad, to kanadiske menn og en filippinsk kvinne, bortført fra feriestedet Oceanview Resort på den lille øya Samal utenfor Mindanao sør i Filippinene. Etter hvert ble det klart at det skal være den islamistiske terrorgruppen Abu Sayyaf som hadde nordmannen og de andre gislene i fangenskap. Terroristene skal i slutten av november ha senket pengekravet til 56 millioner kroner for hver av de utenlandske gislene. Kommunikasjonsrådgiver Astrid Sehl i Utenriksdepartementet sier til VG at UD ikke ønsker å kommentere detaljer i saken så lenge det pågår forhandlinger for å få gislene frigitt. – Hvor vanskelig er denne saken? – Det ligger i sakens natur at en slik situasjon er kompleks. Både UD og ambassaden jobber for fullt med å finne en løsning, i samarbeid med andre instanser, sier Sehl. Ifølge Sehl har norske myndigheter løpende kontakt med kanadiske og filippinske myndigheter, og med Sekkingstads familie.Abu Sayyaf har tidligere støttet al-Qaida, men den siste tiden skal minst to av lederne ha uttrykt støtte for den såkalte islamske staten (IS) i Syria og Irak, ifølge AP. Hatib Hajan Sawadjaan er utpekt som Abu Sayyafs øverste leder. De siste årene er terrorgruppen knyttet til en rekke bortføringer av utenlandske turister i Filippinene, dødelige bombeangrep og halshugginger, ifølge AP. Både USA og Filippinene definerer Abu Sayyaf som en terrororganisasjon.
Filippinske soldater skal onsdag ha kjempet mot om lag 100 væpnede Abu Sayyaf-terrorister.